‹አረንጓዴው ዘብ› እየተፈተነ ነው፡፡
‹አረንጓዴው ዘብ› እየተፈተነ ነው፡፡ባሕር ዳር፡ ታኅሳስ 20/2012ዓ.ም (አብመድ) በአማራ ክልል ከሚገኙ ብሔራዊ ፓርኮችና ጥብቅ ሥፍራዎች መካከል ይጠቀሳል፤ የአልጣሽ ብሔራዊ ፓርክ። ፓርኩ በምዕራብ ጎንደር ዞን ቋራ ወረዳ በበረሃማው ክፍል ይገኛል። የአልጣሽ ብሔራዊ ፓርክ በአማራ ክልል ምክር ቤት በደንብ ቁጥር 38/1998 ዓ.ም ነው የተቋቋመው።የቋራ ወረዳን አንድ ሦስተኛውን ማለትም 266 ሺህ 570 ሄክታር ይሸፍናል። በምዕራብ በኩል ከሱዳኑ የዲንደር ብሔራዊ ፓርክ ጋር የ78 ኪሎ ሜትር ድንበር ይጋራል፡፡ በደቡብ በኩል ደግሞ በቤኔሻንጉል ጉሙዝ ክልል ከሚገኘው የቢጃሚስ ፓርክ እንዲሁም በሰሜንና ሰሜን ምሥራቅ ደግሞ በቋራ ወረዳ ውስጥ ከሚገኙት ከሰባት ያላነሱ ቀበሌዎች ጋር ይዋሰናል።በፓርኩ 32 አጥቢ እንስሳት፣ 17 የዓሣ ዝርያዎች፣ ስምንት ተሳቢና ተራማጅ እንስሳት፣ ከ240 ያላነሱ የአዕዋፍ ዝርያዎች ይገኛሉ፡፡ 11 የሳር ዓይነቶች፣ 14 የቁጥቋጦና 57 ትልልቅ ዛፍ ዓይነቶችም ይገኙበታል። በተጨማሪም ፓርኩ ዛፎች ላይ የሚገኝ የጫካ ማር፣ የእጣንና ሙጫ ዛፎች እንዲሁም የተለያዩ ለምግብነት የሚውሉ የዱር ፍራፍሬዎችን የታደለ ነው፡፡ ለአብነት ወይን፣ ሲንሳ፣ አሻማ፣ እንኮይ፣ ኮመርና ዲዛ ፍራፍሬዎች ይገኛሉ።በአፍሪካ በመጥፋት ላይ ያለው ባለ ጥቁር ጋማ አንበሳ መኖሩም ፓርኩን ለየት ያደርገዋል። ከአዕዋፋትም ትልቁ ሰጎን እንደሚገኝ ይነገራል። በሌላ በኩልም ቀዳማዊ ኃይለሥላሴ ንጉሠ ነገሥ ዘ ኢትዮጵያ ከእንግሊዝ የስደት መልስ ለሰባት ቀናት ያረፉበት ውስጡ የተቦረቦረ በአካባቢው አጠራር ‹ዲዛ› የሚባል ትልቅ ዛፍም መገኛ ፓርክ ነው።
በዘርፉ ጥናት ባደረጉ ምሁራን የአልጣሽ ብሔራዊ ፓርክ በፍጥነት እየተስፋፋ ያለውን የሰሃራ በረሃ ተፅዕኖ ይገታል ተብሎ ተስፋ ስለተጣለበት ‹‹አረንጓዴው ዘብ›› ብለው ይጠሩታል። ተባባሪ ፕሮፌሰር ገናናው ‹‹የአልጣሽ ብሔራዊ ፓርክ ሕይወት፣ ሀብትና ውበት ነው›› ሲሉም ይገልፁታል። ለብዙ የዱር እንስሳት መጠለያና የሕይወት ምንጭ ከመሆኑም ባሻገር ለአካባቢው ንፁህ አየርን ይመግባል። ፓርኩን ከ20 ሚሊዮን ቶን ያላነሰ ካርበንን መምጠጥ የሚችል ነው፤ ይህም በገንዘብ ቢተመን እስከ 1 ነጥብ 6 ቢሊዮን የአሜሪካን ዶላር እንደሚገመት ተባባሪ ፕሮፌሰሩ ያስረዳሉ።ምንም እንኳ ፓርኩ ይህን መሠል ዕምቅ ሀብቶችን የያዘ ቢሆንም የተስፋ ምድር ብቻ ሆኖ እንዳይቀር ስጋት መፈጠሩም አልቀረም። ተመራማሪው እንዳሉት ፓርኩ አሁን ላይ በብዙ ችግሮች እየተፈተነ ነው፡፡ ፓርኩ ሁለት መሠረታዊ ችግሮች ተጋርጠውበታል፡፡ የሰደድ እሳት መስፋፋት፣ የሕገ ወጥ አደን መበርከት፣ የመሠረተ ልማት አለመኖር፣ ልቅ ግጦሽ፣ የደን ጭፍጨፋ፣ የመንግሥት ትኩረት መጓደል፣ የሞፈር ዘመት አራሾችና የቀንድ ከብቶቻቸው ዘልቆ መግባት ውስጣዊ ችግሮች ተብለው ተጠቅሰዋል፡፡ወንዞችን በመመረዝ የዓሣ ዝርያዎችን ማመናመንና ውኃውን የሚጠጡ የዱር እንስሳትን ለሞት መዳረጉ፣ ከፓርኩ ድንበር አከላለል ጋር የተያያዙ የአካባቢው ማኅበረሰብ ቅሬታዎች፣ አካባቢው ለሰፈራ ተጋላጭ መሆኑ በዋናነትም በ1995 ዓ.ም አካባቢ ፓርኩ ድንበር ላይ የተደረገው የሰፈራ መርሀ ግብር ሌሎች ፈተናዎች ናቸው።